ROZHODNUTIE KOMISIE
z 30. novembra 2009,
ktorým sa členským štátom umožňuje predĺžiť dočasné povolenia udelené na nové účinné látky metaflumizon a gama-cyhalothrín
[oznámené pod číslom K(2009) 9366]
(Text s významom pre EHP)
(2009/865/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 8 ods. 1 štvrtý pododsek,
keďže:
(1)
V súlade s článkom 6 ods. 2 smernice 91/414/EHS bola v marci 2005 Spojenému kráľovstvu doručená žiadosť od firmy BASF Agro S.A.S, Francúzsko o zaradenie účinnej látky metaflumizon do prílohy I k smernici 91/414/EHS. V rozhodnutí Komisie 2006/517/ES (2) sa potvrdila úplnosť dokumentácie a bolo možné skonštatovať, že v zásade spĺňa požiadavky na údaje a informácie stanovené v prílohách II a III k uvedenej smernici.
(2)
V auguste 2001 bola Spojenému kráľovstvu doručená žiadosť od spoločnosti Pytech Chemicals GMbH, pokiaľ ide o gama-cyhalotrín. Rozhodnutím 2004/686/ES (3) Komisia potvrdila, že dokumentácia je úplná a možno skonštatovať, že v zásade spĺňa požiadavky týkajúce sa údajov a informácií stanovené v prílohách II a III k smernici 91/414/EHS.
(3)
Potvrdenie úplnosti dokumentácie bolo potrebné, aby bolo možné pristúpiť k jej podrobnému preskúmaniu a aby v súvislosti s prípravkami na ochranu rastlín s obsahom príslušných účinných látok mohli členské štáty pri splnení podmienok stanovených v článku 8 ods. 1 smernice 91/414/EHS, a najmä podmienky týkajúcej sa vykonania podrobného posúdenia účinných látok a prípravkov na ochranu rastlín vzhľadom na požiadavky stanovené v uvedenej smernici, udeliť dočasné povolenia na obdobie najviac troch rokov.
(4)
Účinky týchto účinných látok na zdravie ľudí a na životné prostredie sa posúdili v súlade s ustanoveniami článku 6 ods. 2 a 4 smernice 91/414/EHS pre spôsoby použitia, ktoré navrhli žiadatelia. Spravodajský členský štát predložil Komisii návrh hodnotiacich správ 15. apríla 2008 (metaflumizon) a 25. januára 2008 (gama-cyhalotrín).
(5)
Po predložení návrhu hodnotiacich správ spravodajským členským štátom sa v každom prípade dospelo k názoru, že je potrebné požiadať všetkých žiadateľov o ďalšie informácie a spravodajský členský štát o preskúmanie týchto informácií a predloženie svojho posúdenia. Preskúmanie dokumentácie preto ešte stále prebieha a hodnotenia nebude možné dokončiť pred uplynutím trojročného obdobia, ktoré sa stanovuje v článku 8 ods. 1 prvom pododseku smernice 91/414/EHS.
(6)
Keďže sa hodnoteniami doteraz nezistili žiadne dôvody na bezprostredné obavy, v súlade s ustanoveniami článku 8 smernice 91/414/EHS by sa malo členským štátom umožniť predĺžiť dočasné povolenia udelené pre prípravky na ochranu rastlín s obsahom príslušnej účinnej látky o 24 mesiacov, aby tak bolo možné pokračovať v skúmaní dokumentácie. Očakáva sa, že proces hodnotenia a rozhodovania v súvislosti s rozhodnutím o možnom zaradení účinných látok metaflumizonu a gama-cyhalotrínu do prílohy I sa ukončí do 24 mesiacov.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Členské štáty môžu predĺžiť dočasné povolenia pre prípravky na ochranu rastlín obsahujúce metaflumizon alebo gamma-cyhalotrín na obdobie nepresahujúce 24 mesiacov od dátumu prijatia tohto rozhodnutia.
Článok 2
Toto rozhodnutie je určené členským štátom.
V Bruseli 30. novembra 2009